شانتی داس جوہری

**شانتی داس جوہری** (؛ 1584ء–1659ء) مغلیہ دور کے ہندوستانی جین جَوْہَری، پاسا کے تاجر (صراف) اور ساہوکار تھے۔ وہ سترھویں صدی عیسوی میں احمد آباد شہر کے سب سے دولت مند تاجر مانے جاتے تھے۔

## ابتدائی زندگی
شانتی داس 1584ء میں جھویری واڑا، احمد آباد میں پیدا ہوئے۔ وہ خطہ مارواڑ کے اوسوال جین بنیا خاندان سے تعلق رکھتے تھے۔ ان کے والد ساہسرا کرن اور والدہ سوبھاگیہ دیوی سترھویں صدی کے اواخر میں اوسیاں سے احمد آباد منتقل ہوئے تھے۔ شانتی داس نے اپنے والد کے زیورات کے خوردہ کاروبار کو وسعت دیتے ہوئے سونا چاندی (صرافہ) کے کاروبار کا آغاز کیا۔

## کاروباری سرگرمیاں
شانتی داس زیورات کا کاروبار کرتے تھے اور ان کے گاہکوں میں مغل شاہی خاندان اور امرا شامل تھے۔ شہنشاہ جہانگیر اور دارا شکوہ کے جاری کردہ فرامین سے ظاہر ہوتا ہے کہ انھیں مغل شاہی خاندان کے لیے زیورات فراہم کرنے کو کہا جاتا تھا۔ 1639ء میں نور جہاں کے بھائی اور ممتاز محل کے والد آصف خاں نے شانتی داس سے زیورات کی بڑی مقدار خریدی۔ ان کی وفات کے بعد شہنشاہ شاہ جہاں نے شانتی داس کو مجبور کیا کہ وہ زیورات واپس لے کر قیمت واپس کرے۔

شانتی داس نے یورپی کمپنیوں (برطانوی ایسٹ انڈیا کمپنی اور ولندیزی ایسٹ انڈیا کمپنی) کے علاوہ ایرانی اور عرب تاجروں سے بھی کاروبار کیا۔ ان کی تجارت میں لونگ جیسی اشیا شامل تھیں۔ ستمبر 1635ء میں شانتی داس اور سورت و احمد آباد کے چند دیگر تاجروں کا سامان انگریز قزاقوں نے لوٹ لیا۔ انھوں نے اپنے اثر و رسوخ اور سیاسی تعلقات کے ذریعے انگریزوں سے اپنا نقصان واپس حاصل کر لیا۔

تاہم شانتی داس نے سب سے زیادہ اثر و رسوخ بطور ساہوکار حاصل کیا۔ ولندیزی ایسٹ انڈیا کمپنی (ڈچ) کو ہندوستان میں جتنا سرمایہ قرض دیا گیا، اس کا بڑا حصہ شانتی داس اور ان کے قریبی ساتھی ویرجی وورا کی جانب سے فراہم کیا گیا۔ ان تعلقات نے انھیں بھاری منافع اور سونے میں مسلسل بیاج ادائیگیوں کا ذریعہ فراہم کیا، جس سے وہ اپنے زمانے کے نہایت مال دار شخص بن گئے۔

## مغل حکام سے تعلقات
تصغیر|شاہ جہاں کا شاہی فرمان جو 3 جولائی 1648ء کو شانتی داس جوہری کے نام چنتامنی پارشوناتھ جین مندر سے متعلق جاری کیا گیا۔
شانتی داس بطور درباری جوہری مغل شاہی خاندان تک رسائی رکھتے تھے۔ جدید جین روایت کے مطابق شہنشاہ شاہ جہاں انھیں  (ماموں) کہہ کر مخاطب کرتے تھے۔ شہنشاہ جہانگیر، شاہ جہاں اور اورنگزیب کے جاری کردہ فرامین سے ظاہر ہوتا ہے کہ مغل شاہی خاندان کے ان سے خوش گوار تعلقات تھے۔ کہا جاتا ہے کہ جہانگیر نے انھیں  کا خطاب مرحمت کیا۔ شاہ جہاں کے عہد میں جاری ہونے والے فرامین میں احمد آباد کے شہر کے منتظمین کو ہدایت کی گئی تھی کہ وہ شانتی داس کی جائیدادوں پر ناجائز قبضہ نہ کریں، ان کے کاروباری کرایوں کی وصولی میں مداخلت نہ کریں اور ان کے اہل خانہ کو تنگ نہ کریں۔ بندرگاہ کے حکام کو بھی حکم دیا گیا تھا کہ وہ شانتی داس کے کارندوں کو تحفظ فراہم کریں اور انھیں  کے حصول میں مدد دیں۔ شہنشاہ نے انھیں شاہی تخت نشینی کی اَینْوَرْسَری کی تقریبات کے لیے زیورات کی خریداری کا بھی ذمہ دار بنایا۔

سنہ 1644ء میں شانتی داس نے حاجی اخلاص کی شاہی حویلی تقریباً 6000 روپے میں خریدی۔ 5 مارچ 1647ء کے فرمان کے مطابق اَساروا میں ان کے بیٹوں کی 38 بیگھہ زمین اور ایک کنواں، ان کی وفات کے بعد بطور تحفہ شانتی داس کو دے دیا گیا۔ 1657ء میں شنکیشور کی لیز دوبارہ 1،050 روپے میں جاری ہوئی اور انھیں حکم دیا گیا کہ وہاں کے باشندوں کی بھلائی کا خیال رکھیں اور اس معاملے کو  سمجھیں۔ اس کے علاوہ انھیں شترونجے، گِرنار اور آبو (جو اس وقت سروہی کے راجا مہاراؤ آکھیراج دوم کے زیر اقتدار تھا) کی پہاڑیوں کا قبضہ بھی اورنگزیب کی طرف سے عطا کیا گیا۔ تاہم اس عطیہ کا فرمان 12 مارچ 1660ء کو یعنی ان کی وفات کے ایک سال بعد جاری ہوا۔

1645ء میں گجرات کا صوبہ دار بننے کے بعد مغل شہزادے اورنگزیب نے شانتی داس کے تعمیر کردہ جین مندر  کی بے حرمتی کی۔ فرانسیسی سیاح ژاں د تیونو (1666ء) کے مطابق اورنگزیب نے مندر کے احاطے میں ایک گائے ذبح کروائی، تمام بتوں کی ناکیں توڑ دیں اور اس عمارت کو  کے نام سے مسجد میں تبدیل کر دیا۔ شانتی داس نے اس زیادتی کی شکایت شہنشاہ شاہ جہاں سے کی۔ 1648ء میں شہنشاہ نے فرمان جاری کیا کہ عمارت شانتی داس کو واپس دی جائے، مسجد کے محرابوں اور باقی عمارت کے درمیان دیوار کھڑی کی جائے، مسجد میں مقیم مسلمان فقیروں کو نکالا جائے اور مندر سے لی گئی تمام اشیا لوٹا دی جائیں۔

اورنگزیب کے بادشاہ بننے کے بعد بھی تاجر برادری میں شانتی داس کے اثر و رسوخ کا اعتراف کیا گیا۔ 1657ء میں شاہ جہاں کے بیٹے مراد بخش نے انھیں 5 لاکھ 50 ہزار روپے قرض دینے پر مجبور کیا۔ شاہ جہاں کی وفات کے بعد جب اورنگزیب نے مراد کو قید کیا تو شانتی داس نے نئے شہنشاہ سے فرمان حاصل کیا جس کے تحت شاہی دیوان رحمت خاں کو حکم دیا گیا کہ وہ شاہی خزانے سے ایک لاکھ روپے انھیں قرض کی جزوی واپسی کے طور پر ادا کرے۔ اورنگزیب نے ایک اور فرمان بھیجا جس میں شانتی داس سے کہا گیا کہ وہ شہنشاہ کی طرف سے احمد آباد کے تاجروں اور باشندوں کو نیک خواہشات پہنچائیں۔

## مذہبی و سیاسی سرگرمیاں
شانتی داس نہایت مذہبی جین تھے جنھوں نے گجرات کی جین برادری کے لیے فراخ دلی سے عطیات دیے۔ انھوں نے سَنگھوں کی سرپرستی، جین مندروں کے تحفظ اور جین سادھوؤں کے لیے پاٹھ شالاؤں (مدارس) کے قیام پر خطیر رقم خرچ کی۔ ایک ہم عصر سنسکرت دستاویز میں بیان ہے کہ وہ مخطوطات کی حفاظت میں خاص دلچسپی رکھتے تھے اور سادھوؤں کو ادبی تصنیف کی ترغیب دیتے تھے۔

1622ء میں شانتی داس نے احمد آباد کے علاقے سارس پور میں چِنتامنی پارشوناتھ مندر کی تعمیر شروع کی۔ تعمیر 1638ء میں مکمل ہوئی جس پر تقریباً 9 لاکھ روپے لاگت آئی۔ اس مندر کا ذکر غیر ملکی سیاحوں کے سفر ناموں میں بھی آتا ہے، جن میں جرمن مہم جو یوہان آل‌بریخت دَ ماندِلسلو شامل ہے۔ تاہم ان کی فیاضی زیادہ تر اپنی جین برادری تک محدود تھی۔

شانتی داس نے اپنے عہد کی مذہبی سیاست میں بھی فعال کردار ادا کیا۔ اس زمانے میں جین مت کے شویتامبر فرقے میں کئی ذیلی گروہ (گچّھ) موجود تھے اور شانتی داس ساگر گچّھ سے تعلق رکھتے تھے۔ ساگر گچّھ کے ایک سادھو مُکتی ساگر ان کے قریبی دوست تھے۔ 1625ء میں مکتی ساگر نے شانتی داس کے تعمیر کردہ چنتا پارشوناتھ مندر میں ایک مورتی نصب کی تھی۔ شانتی داس چاہتے تھے کہ مکتی ساگر کو آچاریہ (جینی سلسلے کا اعلیٰ ترین مذہبی پیشوا) بنایا جائے لیکن تپ گچھ کے بڑے آچاریہ وجے دیو سوری نے اس درخواست کو رد کر دیا۔ شانتی داس نے کھمبھات کے تاجر شری ملّا کی مدد لی، جس نے 1601ء میں وجے دیو سوری کی آچاریہ کے طور پر ترقی میں اہم کردار ادا کیا تھا۔ اس کے اثر و رسوخ سے 1630ء میں مکتی ساگر کو  کے نام سے آچاریہ مقرر کر دیا گیا۔ بعد ازاں شانتی داس نے جالور میں وجے دیو سوری اور مکتی ساگر (راج ساگر سوری) کے درمیان ایک شاستر ارتھ (مذہبی مناظرہ) کا منصوبہ بنایا تاکہ اپنے گچھ کی حیثیت بلند کریں (اور ممکنہ طور پر اپنا ذاتی اثر و رسوخ بھی بڑھائیں) لیکن مکتی ساگر نے بحث سے قبل ہی حوصلہ ہار دیا اور پیچھے ہٹ گئے۔

شانتی داس نے لونک گچّھ کے خلاف بائیکاٹ کی قیادت بھی کی، جو مورتی پوجا کی مخالفت کرتا تھا (جبکہ شانتی داس کا اپنا گچّھ اسے تسلیم کرتا تھا)۔ ستمبر 1644ء میں انھوں نے اپنے اثر و رسوخ سے احمد آباد کے لونک گچّھ کے پیروکاروں کے ساتھ شادی بیاہ اور میل جول پر پابندی عائد کرائی۔ لونک فرقے کے پیروکاروں نے شہنشاہ شاہ جہاں سے شکایت کی لیکن شہنشاہ نے اس معاملے میں مداخلت سے انکار کر دیا۔

1656ء میں گجرات کے صوبہ دار (گورنر) شہزادہ مراد بخش نے شانتی داس جوہری کو پالیتانہ نامی گاؤں بطور جاگیر عطا کیا۔ بعد ازاں پالیتانہ جین برادری کے لیے ایک اہم زیارت گاہ کے طور پر ابھرا۔

## ترکہ
شانتی داس کے پوتے خوشحال چند (1680ء–1748ء) بھی ایک نامور تاجر تھے۔ انھوں نے احمد آباد کو مرہٹوں کی لوٹ مار سے بچانے کے لیے تاوان ادا کیا۔ خوش حال چند کے بیٹے وکھت چند (1740ء–1814ء) بھی ایک معروف کاروباری شخصیت تھے۔ جدید بھارت کا لال بھائی خاندان جو اَروِند ملز (Arvind Mills) کا مالک ہے، اپنی نسبی شناخت شانتی داس سے جوڑتا ہے۔ لال بھائی دلپت بھائی، خوش حال چند کے پرپوتے کے پوتے تھے۔

## حوالہ جات

## کتابیات

* 

زمرہ:احمد آباد کی کاروباری شخصیات
زمرہ:بھارتی جوہری
زمرہ:سترہویں صدی کی مغلیہ سلطنت کی شخصیات
زمرہ:1580ء کی دہائی کی پیدائشیں
زمرہ:1659ء کی وفیات